
Hangoltság és prózanyelv. Lovik Károly: A préda

Lovik Károly 1910-es évekbeli regényei (különösen A préda és az Egy barátságos ház története) lényegi sajátosságot mutatnak hangoltság és prózanyelv viszonyának tekintetében. A dolgozatban egy szövegértelmezés keretében arra kérdezek rá, hogy a szó és a szöveg szintjén hogyan válik szervezőerővé a hangoltság: milyen diszkurzív eljárások képesek egy-egy hangulati aspektust átalakítani és kiterjeszteni egy mindent bevilágító szövegszervező elemmé.
A gondolatmenet elméleti megalapozottságát Heidegger interpretációja szolgáltatja, amely nemcsak a terminológia pontosítását, hanem diszpozíció, hangoltság és hangulat összefüggésének koncepcióját is meghatározza. Ennek alapján azonban pontos megkülönböztetés is szükséges, mert bár egyazon fenomén árnyalatairól van szó, annak mégis eltérő dimenzióját jelölik. A diszpozíció előzetes megértésként áll elő és a világ felől érkező látásmódot ragadja meg. A hangoltság a világra való ráirányulás módjaként definiálható - egyfajta világ felé fordulásként. A hangulatot pedig a megélés módjában kell keresnünk - egyfajta olyan uralhatatlan pszichofiziológiai állapotként adódik, amely megértésre vár, sőt szimbolikus kifejeződéseivel provokálja az interpretációt. Ebben a hármas meghatározásban használom a kijelölt fogalmakat.
A dolgozat célja voltaképpen az, hogy a Lovik-recepciótól eltérő módon közelítse meg a prózanyelv különböző szólamait és a bennük/általuk megnyilvánuló hangoltság mibenlétét. Hiszen Lovik kései kisregényének (A préda) nyelvi teljesítményét alapvetően három fogás uralja, amely lehetőséget nyújt a vázolt elméleti diszkurzus bemutatására. 1. Az elbeszélő két eltérő, önálló diszpozíciót és világlátást megszólaltató szólamot dolgoz ki: a férfi főszereplő, Péter beszédmódja a beszéd és a diszpozíció mint olyan felszámolására épül; a női főszereplő, Hanna szólama ezzel szemben a hangoltság folytonos verbális feltárásában és kimondásában ismerhető fel. 2. A narráció legfőbb tétje, hogy ezt a két nyelvet és értékrendet állandó feszültségbe állítsa: azokat a kényszerhelyzeteket keresi és állítja egymás mellé, amelyekben a két világlátás egymást felszámolva ütközik össze. 3. A regény ennek a feszültségnek a kiélezéseként az elbeszélő nyelvi horizontjára vetíti ki a férfi főszereplő beszédmódját, s így a diszpozíciók nyelvi konfliktusának feloldhatatlanságát emeli ki.



